**Dôvodová správa**

**Všeobecná časť**

Návrh nariadenia vlády, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov, vypracovalo Ministerstvo zdravotníctva Slovenskej republiky v zmysle Plánu legislatívnych úloh vlády SR na mesiace september až december 2020.

Návrh nariadenia vlády vychádza z potreby zosúladenia niektorých ustanovení upravujúcich výkon odborných pracovných činností v zdravotníckych povolaniach farmaceut, sestra a  pôrodná asistentka a  ustanovení upravujúcich špecializačné štúdium v zdravotníckych povolaniach lekár a  zubný lekár so smernicou Európskeho parlamentu a Rady 2005/36/ES o uznávaní odborných kvalifikácií v platnom znení, a  to aj v súvislosti s Odôvodneným stanoviskom – porušenie č. 2018/2304, ktoré zaslala Európska komisia Slovenskej republike.

Navrhovaná úprava reaguje aj na prijatie Delegovaného rozhodnutia Európskej komisie (EÚ) 2020/548 z 23. januára 2020, ktorým sa mení príloha V k smernici Európskeho parlamentu a Rady 2005/36/ES, pokiaľ ide o doklady o formálnej kvalifikácii a názvy špecializačných odborov. Citovaným delegovaným rozhodnutím sa špecializačný odbor kardiochirurgia zaradil medzi špecializačné odbory automaticky uznávané v členských štátoch Európskej únie. Uvedené zaradenie sa premieta v navrhovanej úprave v ustanoveniach upravujúcich započítanie časti absolvovaného špecializačného štúdia.

Novelizácia nariadenia vlády je potrebná aj v súvislosti so zmenou sústavy študijných odborov v Slovenskej republike, ktorú upravuje vyhláška Ministerstva školstva, vedy, výskumu a športu Slovenskej republiky č. 244/2019 Z. z. o sústave študijných odborov Slovenskej republiky vydaná na základe § 50 ods. 3 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. Zmeny študijných odborov sa premietajú v ustanoveniach upravujúcich odbornú spôsobilosť na výkon odborných pracovných činností v jednotlivých zdravotníckych povolaniach.

Doplnenie názvov študijných programov (doktorského, magisterského a bakalárskeho) vyplýva z potreby bližšieho určenia študijných programov. V zdravotníckych povolaniach fyzioterapeut, zdravotnícky laborant, nutričný terapeut, dentálna hygienička, rádiologický technik, zdravotnícky záchranár, zubný technik, technik pre zdravotnícke pomôcky, logopéd a liečebný pedagóg potrebu bližšieho určenia študijných programov podčiarkuje aj skutočnosť, že v platnej sústave študijných odborov boli viaceré študijné odbory nahradené jedným študijným odborom (napríklad študijný odbor logopédia a liečebná pedagogika nahrádza nielen študijný odbor logopédia, ale aj študijný odbor liečebná pedagogika).

S prihliadnutím na potrebu urýchleného riešenia akútneho nedostatku lekárov so špecializáciou v špecializačnom odbore všeobecné lekárstvo sa v návrhu nariadenia vlády navrhuje inštitút doplnkovej odbornej prípravy. Doplnková odborná príprava sa navrhuje len pre lekárov so špecializáciou v taxatívne ustanovených špecializačných odboroch, ktorých obsah štúdia je príbuzný so štúdiom v špecializačnom odbore všeobecné lekárstvo a ich dĺžka štúdia je najmenej päť rokov. Na špecializačné odbory, na ktoré nadväzuje doplnková odporná príprava, sa už nebude vzťahovať úprava započítania časti absolvovaného špecializačného štúdia.

Návrh nariadenia vlády Slovenskej republiky nemá vplyvy na rozpočet verejnej správy, vplyvy  na podnikateľské prostredie, nemá sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana, ani vplyvy na manželstvo, rodičovstvo a rodinu.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a právom Európskej únie.

Účinnosť nariadenia vlády sa navrhuje vzhľadom na legisvakanciu a predpokladanú dĺžku legislatívneho procesu.